शमसाबाद/कायमगंज। गंगा में अचानक पानी बढ़ने से मंगलवार को हरसिंहपुर और सुतिहार गांव पानी से लबालब हो गए। बाढ़ के पानी ने गांव चारों ओर से घिर गया है। संपर्क मार्ग कटने से रास्ते बंद हो गए हैं। महिलाएं तखत और छतों पर चूल्हा रखकर खाना बनाने को मजबूर हैं। जल भराव से गांव टापू बन गए हैं।
मंगलवार को पानी के जलस्तर बढ़ने और तेज धार ने सुतिहार गांव को बचाने के लिए बांधा गया बंधा पूरी तरह बह गया। जहां बोरियों की कतार नजर आ रही थी, वहां पानी ही पानी दिखाई दे रहा है। मंगलवार सुबह बांध दोनों गांवों में पानी लोगों केे घरों में घुस गया। घरों में पानी भरने से लोगों के सामने खाना बनाने की भी समस्या पैदा हो गई। ईंधन भीग जाने के कारण जैसे तैसे महिलाओं ने तखत पर खाना बनाया।
हरसिंहपुर गांव क ो जाने वाला संपर्क मार्ग भी पानी के तेज बहाव और कटान की भेंट चढ़ गया। 7-8 मीटर तक संपर्क मार्ग के कट जाने से लोगों का नगर से संपर्क पूरी तरह कट गया है। हालांकि उनके आने जाने के लिए प्रशासन ने एक नाव उपलब्ध कराई है। नाव सारा दिन मरीजों औैर नगर से रोजमर्रा की आवश्यकता की वस्तुएं लेने आने वालों को लेकर आती जाती है। तेजी से हो रहे कटान से ग्रामीणों ने गांव से पलायन शुरू कर दिया है। गांव के चारों ओर भरे पानी से ग्रामीणों की स्थिति जहाज के पंछी की भांति हो चुकी है। ग्रामीणों के सामने नित्यकर्म की भी समस्या है। चारों ओर पानी ही पानी भरा होने से जानवरों को चारा भी नहीं मिल पा रहा है। वे भी भूखे होने के कारण रंभाते भर नजर आते हैं।